10111-staking: Gesprekke beginArgieffoto: https://pixabay.com Gesprekke begin Maandag tussen die polisiebestuur en die Suid-Afrikaanse Polisie-unie (Sapu) by die Kommissie vir Versoening, Bemiddeling en Arbitrasie (KVBA) om ŉ skikking vir die 10111-staking te vind. Sapu het Vrydag aangekondig dat die staking van operateurs by die polisie se 10111-noodinbelsentrum tydelik opgeskort is nadat van sy lede Woensdag met ŉ beskermde staking begin het. Oscar Skommere, Sapu se hoofsekretaris, het gesê die staking is opgeskort om onderhandelinge, wat deur die KVBA gelei word, ŉ kans te gee. Volgens die vakbond word sy lede die minste van alle inbelsentrumwerkers betaal. Intussen het die DA aangekondig dat Zakhele Mbhele, DA-LP en woordvoerder vir polisie, en Kate Lorimer, lid van die Gautengse wetgewer en DA-woordvoerder vir openbare veiligheid, die inbelsentrum in Midrand Maandag gaan besoek. “Die besoek is deel van pogings om die toestand van werkers by die sentrum te bepaal. Operateurs beweer dat hulle so min as R100 000 per jaar verdien en dat hulle oorwerk en onderbeman is. Dié kwessies dateer so ver terug as 2013 en daar is nog nie ŉ oplossing gevind nie,” het die DA in ŉ verklaring gesê. “Die 10111-oproepsentrums maak deel uit van ons kritiese noodreaksie-infrastruktuur en die stryd teen misdaad. Dit is noodsaaklik dat hierdie sentrums ten alle tye optimaal funksioneer.”